மேலூரில் நடக்கும் தீமிதித் திருவிழாத் தொடர்பாக நீலகிரி மாவட்டக் கையேட்டில் கீழ்க்கண்ட குறிப்புகள் இடம்பெற்றுள்ளன. ”மார்ச்சு மாதத்தில் அமாவாசைக்குப்பின் வரும் திங்கள் கிழமையில், ஆண்டுப் பயிர்த்தொழில் பணிகள் தொடங்குவதற்கு முன் இவ்விழா வரும். மேக்கு நாட்டைச் சேர்ந்த படகர் அனைவரும் இதில் பங்கு பெறுவார்கள். முதன் முதலில் அப் பகுதிக்கு வந்தவர் எனக் கருதப்படும் குருவஜ்ஜனின் வழித்தோன்றல்கள் வாழும் சில ஊர்களில் (ஆறு ஊர்களில்) வாழ்பவர்களின் கொத்துகாரர் அல்லது ஊர்த்தலைவர் வழி முதலில் விழா தொடங்கும். தீமிதிப்பதற்கு மூன்று, ஐந்து அல்லது ஏழு பேரைக் கொத்துகாரர்கள் தேர்ந்தெடுப்பார்கள். உரிய நாளில் சில படகப் பூசாரிகளும் ஒரு குறும்பனும் சேர்ந்து தீ மூட்டுவார்கள். கொத்துகாரர்களால் தேர்ந்தெடுக்கப் பட்டவர்கள் குளித்துச் சந்தனம் பூசி இந் நிகழ்ச்சிக்கு என்று விருந்தினர்களாகச் சிறப்பாகக் கேத்தி அருகிலிருக்கும் உடையாரட்டியிலிருந்து வரவழைக்கப்பட்ட உடையாரை வணங்குவார்கள். பின்னர் முதல் முறை ஈன்ற மாட்டின் பாலை அருகிலுள்ள ஓடையில் ஊற்றுவார்கள். பிற்பகலில் தீக்குண்டத்தில் மேலும் பால் ஊற்றுவார்கள். மகாலிங்கசுவாமி கோயிலிலிருந்து கொண்டு வரும் பூக்களையும் தீக்குண்டத்தில் போடுவார்கள். அதன்பின் தணலின் மீது குறுக்காக நடப்பார்கள். தணலின் மீது மண் தூவிய பின் மேலும் இரண்டு முறை குறுக்காக நடப்பார்கள். பொது விருந்துக்குப் பின் விழா முடிவுக்கு வரும். மறு நாள் முதல் உழவு ஓட்டுவார்கள். முதலில் குறும்பன் விதை விதைப்பான் அதற்குப் பின் பூசாரி விதைப்பான். இறுதியாக ஒரு வலையைக் கொண்டு வருவார்கள். அதன்மீது கோயில் பூசாரி நின்றுகொண்டு நல்ல விளைச்சல் பருவம் வேண்டி இறைவனை வணங்குவார். வலைக்குள் இரண்டு கோழிகளை வீசுவார்கள். அவற்றை ஈட்டியால் குத்துவதுபோல் செய்வார்கள். அதன்பின் அவ் வலையை வேட்டை விலங்குகள் திரியும் பாதையில் விரித்து வைப்பார்கள். காட்டு விலங்குகளை (முடிந்தால் கடமான் ஒன்றினை) வலைக்குள் அகப்படுமாறு ஓட்டுவார்கள். வலையில் விலங்கு விழுந்த பின் அதனைக் கொன்று அதன் இறைச்சியை ஊரினர் அனைவருக்கும் பங்கிட்டுக் கொள்வார்கள். ஆண்டுதோறும், இதேபோல் கடமானைக் கொல்லும் வழக்கம் மலைப்பகுதியின் மற்ற ஊர்களிலும் கடைப்பிடிக்கப்படுகிறது. கி.பி. 1883, 1894 ஆகிய ஆண்டுகளில் வேட்டைக்கு அனுமதி இல்லாத பருவத்திலும் வேட்டையாட அனுமதித்து அரசு சிறப்பு ஆணை பிறப்பித்துள்ளது. அண்மையில், மேலூரில் தீமிதிப்பது தொடர்பாக இரு பிரிவினர்க் கிடையே ஏற்பட்ட பூசல் வழக்கு மன்றம் வரை சென்றுவிட்டது. இரு பிரிவினரும் ஆண்டுக்கு ஒரு பிரிவினராக மாறி மாறி விழா கொண்டாடி வருகின்றனர். சிவாச்சாரி படகர் மேற்பார்வையில் ஜக்கனாரையில் உள்ள ஜடெயசுவாமி கோயிலில் ஆண்டு தோறும் திமிதித் திருவிழா நடைபெறுகின்றது. பக்தர் தணல் மீது நடப்பதற்கு முன்னதாக ஒரு இளம் காளையைத் தணலின் மீது நடக்கச் செய்வதாலும் அவ்வாண்டு முதன்முறையாகக் கன்று போட்ட மாட்டின் உடைமையாளர்கள் மற்ற சடங்குகள் நடப்பதற்கு முன் பால் கறந்து வந்து தணலில் தெளித்துப் படைப்பதாலும் இது தொடக்கத்தில் பயிர்த்தொழில் வளமையுடன் தொடர்பு பட்டதாக இருக்க வேண்டும்.”